Wenche Brun Bull har hatt elbil i syv år. Vurderer å bytte tilbake til fossilbil.
Oslo kommune fjernet 71 ladepunkter i fjor. Wenche Brun Bull fra Frogner må stå opp midt på natten for å finne ledig ladeplass nabolaget.  – For et par år siden var det 22 ladepunkter, som var tilgjengelig for alle i nabolaget. Nå er 12 borte, sier Wenche Brun Bull fra Frogner. Hun peker på seks ladepunkter i Eckersbergs gate. De har vært tildekket siden desember. I tillegg har seks ladepunkter i nærområdet fått nye skilter. De kan kun brukes av biler i bildelingsordning.  Tall Elbilforeningen har hentet fra Oslo kommune, viser at utbygging av kommunale ladepunkter ikke holder samme tempo som elbilsalget. Det ble bygget 343 nye ladepunkter i fjor. 150 er reservert til leiebilselskaper. I tillegg ble 71 ladepunkter fjernet. Det gir 122 nye ladepunkter som er tilgjengelige for allmennheten.  Kampen om lading kan bli enda verre. Fra 1. november må alle taxier i Oslo være nullutslippskjøretøyer. Løper ut for å lade Etter syv år med elbil vurderer Bull å bytte tilbake til fossilbil. – Ofte løper jeg ut klokken 02 på natten for å finne en ledig plass for lading. Det er ikke gøy på dette føret, sier 72-åringen.  I Solheimgata står Cristina Hernandez-Sørgård og prøver å lade sin nykjøpte Byd Han, men ladestasjonen er ute av drift. – Ladestasjoner er ofte ute av drift. Jeg følger med fra vinduet og løper ut med en gang det er en ledig plass. Noen ganger midt på natten, sier Hernandez-Sørgård. Trenger minst 5000 ladere Leder i Oslo og Akershus elbilforening, Per Maltun, mener skylden for treg utbygging ligger hos det avgåtte byrådet. – Byrådet som har styrt tidligere, har ført oss bak lyset, sier Maltun og mener utbyggingen av ladestasjoner har gått tregere enn lovet. I 2022 skulle Oslo kommune øke ladekapasiteten med 200 nye ladepunkter. Resultatet ble fire.  – Også i fjor skulle kommunen bygge 200 nye ladepunkter, men det ble 122 nye som er åpne for alle. Jeg er redd for at bileiere med dårlig tilgang til lading, ikke vil bytte til elbil med det første, sier Maltun. Han mener Oslo innen 2030 trenger minst 5000 ladere, som er tilgjengelige for allmennheten. Ved årsskiftet hadde kommunen cirka 2200 ordinære ladepunkter. MDG: Elbilrevolusjon Tidligere samferdselsbyråd Sirin Stav (MDG) er ikke enig i Maltuns kritikk. – Det er en merkelig påstand. Vi har skapt elbilrevolusjon i Oslo og satset på bildeling, så mange flere kan klare seg uten privatbil. Det er jeg stolt av, fordi det gir renere luft, mindre støy, kø og klimautslipp. Stav er nå leder for samferdselsutvalget i bystyret. Hun mener det er riktig å satse på elektriske bildelingsbiler. – Hvorfor har ikke Oslo bygget flere ladestasjoner de siste årene? – Vi har hatt en massiv satsing på å legge til rette for elbil i Oslo. Det har gjort oss til verdens elbilhovedstad. Gatelading er viktig og vi har satset mye på det, men vi har også opprettet en støtteordning som har muliggjort om lag 60.000 nye ladepunkter i borettslag og sameier. Skal oppgradere 100 ladestasjoner Charlotte Solvang er seksjonssjef i Bymiljøetaten (BYM). I en e-post skriver hun at det er utfordrende å finne tilgjengelig areal, som passer til utbygging av gateladere i indre by. – I tillegg etableres det ikke gateladere i gatestrekk med planlagt sykkelveiutbygging eller andre større infrastrukturprosjekter. Det etableres heller ikke gateladere i tett nærhet av trikkeskinner. – Hvorfor er antall ladepunkter i området rundt Solheimgata blitt redusert de siste årene? – Frogner bydel er prioritert i utbyggingen av kommunale ladepunkt, da vi er klar over at dette er en bydel der mange er avhengig av gatelading. Det ble bygget flere ladepunkter i bydelen i fjor. Ladestasjonene i Eckersbergs gate er i langvarig ustand på grunn av feil i selve ladestolpen. Disse vil bli oppgradert til ny ladestasjon i løpet av våren, svarer Solvang. For noen år siden anslo kommunen at det ville være behov for 700 nye ladestasjoner i 2030.  – Den teknologiske utviklingen i biler, batterikapasitet og ladere går raskt fremover. Det vil påvirke behov for videre utbygging og behovet for kommunale gateladere reduseres noe i forhold til tidligere prognoser. Det totale ladebehovet er det samme, men elbilistene trenger ikke å lade bilene like ofte. BYM vil bygge 100 nye ladepunkter i 2024. I tillegg skal minst 100 oppgraderes.
Oslo kommune fjernet 71 ladepunkter i 2023. Kommunen satte opp 343 nye ladepunkter, men 150 er bare for leiebiler. Så vi fikk 122 nye for alle.  Elbileiere uten egen P-plass med lademuligheter i indre by sliter med å finne ladeplasser. Noen må stå opp om natten for å lade elbilen. Oslo må bygge minst 5000 ladepunkter innen 2030, mener Elbilforeningen. Oslo kommune skal bygge 100 nye ladestasjoner i 2024 og skal oppgradere 100.